b'\n_START_ARTICLE_\nVelika nagrada Mad\xc5\xbearske 1998\n_START_SECTION_\nPred dirko\n_START_PARAGRAPH_\nSezono do te dirke je zaznamoval tesen in napet dvoboj med Michaelom Schumacherjem (Ferrari) in Miko H\xc3\xa4kkinenom (McLaren).\n_START_SECTION_\nKvalifikacije\n_START_PARAGRAPH_\nPrvo vrsto sta zasedla oba McLarna, Mika H\xc3\xa4kkinen pred Davidom Coulthardom, tretji je bil Michael Schumacher, do desetega mesta pa so se zvrstili \xc5\xa1e Damon Hill, Eddie Irvine, Jacques Villeneuve, Heinz-Harald Frentzen, Giancarlo Fisichella, Alexander Wurz in Ralf Schumacher.\n_START_SECTION_\nDirka\n_START_PARAGRAPH_\n\xc5\xa0tart dirke je bil pri\xc4\x8dakovan z obema McLarnoma v vodstvu, nato Schumacherjem, na \xc4\x8detrto mesto pa se je s prehitevanjem Hilla prebil Irvine. Sledili so \xc5\xa1e Villeneuve, Frentzen, Wurz, Alesi, Fisichella, Diniz in Salo. Vrstni red pri vrhu se do 13. kroga ni spremenil, ko je Irvine zapeljal v bokse in odstopil zaradi okvare menjalnika - ni imel ve\xc4\x8d \xc4\x8detrte, pete in \xc5\xa1este prestave. V istem krogu je ob koncu boksov svoj dirkalnik zaustavil Tuero._NEWLINE_V 19. krogu je H\xc3\xa4kkinen za krog prehitel Panisa, ki je bil zadnji uvr\xc5\xa1\xc4\x8deni dirka\xc4\x8d na 19. mestu. H\xc3\xa4kkinen se je oddaljeval, medtem ko je imel Coulthard te\xc5\xbeje delo, da je zadr\xc5\xbeeval Schumacherja za seboj. Salu je razneslo motor, Alesija pa se odneslo na pesek, a se je uspel vrniti. H\xc3\xa4kkinen je med tem prehiteval \xc5\xbee 13-to uvr\xc5\xa1\xc4\x8denega. Hill ja zapeljal na postanek v bokse in se vrnil na deveto mesto z veliko prometa pred seboj. Kmalu je na postanek zapeljal tudi Schumacher, ki mu je sledil \xc5\xa1e Coulthard. \xc5\xa0kot se je uspel vrniti pred Nemca, med obema pa je bil \xc5\xa1e Villeneuve brez postanka v boksih. Nato je na postanek zapeljal \xc5\xa1e H\xc3\xa4kkinen in se vrnil v vodstvo, tako da je McLarnu odli\xc4\x8dno kazalo._NEWLINE_Wurz je pri postankih izgubil nekaj \xc4\x8dasa zaradi te\xc5\xbeav s cevjo za dolivanje goriva, Frentznu pa se ni zaprl pokrov za gorivo. Villeneuve je le zapeljal na postanek in omogo\xc4\x8dil Schumacherju, da se je spet zapodil za Coulthardom, Villeneuve pa se je vrnil \xc5\xa1e za Damona Hilla._NEWLINE_V 38. krogu je H\xc3\xa4kkinen nadoknadil nekaj \xc4\x8dasa proti Coulthardu in Schumacherju, ki sta obti\xc4\x8dala za krog zaostalim Ralfom Schumacherjem. Po tem, ko sta ga le prehitela, je Schumacher spet mo\xc4\x8dno napadal Coultharda. Nato pa se je zgodilo nekaj nepri\xc4\x8dakovanega - Schumacher je \xc5\xbee zapeljal na drugi postanek, ki je trajal 6.8 sekunde. McLaren je hitro odreagiral in na postanek so poklicali Coultharda, ki pa je izgubil mesto proti Nemcu. Kmalu je na postanek zavil \xc5\xa1e H\xc3\xa4kkinen in Schumacher je bil v vodstvu._NEWLINE_Schumacher je pridobival tudi po 1.5 sekunde na krog proti H\xc3\xa4kkinenu in se oddaljeval od Finca. Kmalu dovolj, da bi lahko zapeljal \xc5\xa1e na svoj tretji postanek in se vrnil v vodstvo. Minardijevi mehaniki so imeli pri postanku Nakana obilico te\xc5\xbeav, saj je Japonec utrgal in za seboj potegnil cev za dolivanje goriva, ki so jo nato mehaniki le odklopili._NEWLINE_Hill je s petega mesta zapeljal na postanek v bokse, medtem pa je Schumacherja odneslo, toda re\xc5\xa1il se je po pesku. Stalo ga je nekaj sekund, toda McLarna nista bila dovolj blizu, da bi napako Nemca izkoristila. H\xc3\xa4kkinen je bil zdaj kar 3.3 sekunde po\xc4\x8dasnej\xc5\xa1i od Schumacherja in kmalu je Finca prehitel tudi Coulthard in se nato zapodil za vodilnim Nemcem. Hill se je prebil zopet na peto mesto, Villeneuve pa je opravil svoj drugi postanek v boksih. Medtem se je Ferrari pripravljal na tretji Schumacherjev postanek in Nemec je s prednostjo 27 sekund pred Coulthardom zavil na postanek v bokse ter ob vrnitvi zadr\xc5\xbeal vodstvo._NEWLINE_Zdaj je bilo jasno, da ima H\xc3\xa4kkinen velike te\xc5\xbeave, saj je izgubljal ogromno. Herbert, ki je pred tem za Fincem zaostajal za krog, ga je prehitel in se s tem vrnil v isti krog z njim, blizu sta bila tudi \xc5\xbee Villeneuve in Hill. V 67. krogu je Villeneuve prehitel H\xc3\xa4kkinena, za katerim sta zdaj bila Ralf Schumacher, ki pa je zaostajal za krog, in Hill. Finca sta prehitela Hill in Frentzen, nato pa \xc5\xa1e vodilni Schumacher, kar je bilo za H\xc3\xa4kinnena dobro, saj mu je bilo tako z dirkalnikom na robu odstopa potrebno prevoziti krog manj. Schumacher je zmagal s prednjo devetih sekund pred Coulthardom, nato so se zvrstili \xc5\xa1e Villeneuve, Hill, Frentzen in H\xc3\xa4kkinen.\n_START_SECTION_\nPo dirki\n_START_PARAGRAPH_\nTa Schumacherjeva zmaga je bila posledica odli\xc4\x8dne taktike Ferrarijevega stratega Rossa Brawna in odli\xc4\x8dnega dirkanja Nemca, ki je v odlo\xc4\x8dilnem delu dirke, ko je imel zaradi postanka ve\xc4\x8d manj goriva od konkurence, nizal kvalifikacijske kroge in uspel prehiteti hitrej\xc5\xa1a McLarna.'